పెద్ది రమాదేవి

డాక్టర్ పెద్ది రమాదేవి  ఆయుర్వేద వైద్యురాలు,  రచయిత్రి మరియు ఆరోగ్య విశ్లేషకురాలు. గత 38 ఏళ్లుగా ఆమె ఆయుర్వేద వైద్య రంగంలో ముఖ్యంగా ఆహార నియమాలు, జీవనశైలి మార్పుల ద్వారా సంపూర్ణ ఆరోగ్యాన్ని ఎలా పొందవచ్చో సామాన్య ప్రజలకు శాస్త్రీయంగా వివరించిన తొలితరం మహిళా ఆయుర్వేద వైద్యులలో ఆమె ఒకరు. 

 బాల్యం మరియు విద్యాభ్యాసం 
డాక్టర్ రమాదేవి ఉమ్మడి వరంగల్ జిల్లాలో జన్మించారు. ప్రాథమిక విద్య కాజీపేటలోని ఫాతిమా గర్ల్స్ హైస్కూల్‌లో సాగింది. అనంతరం హనుమకొండలోని ప్రభుత్వ పింగళి మహిళా కళాశాలలో ఇంటర్మీడియట్ పూర్తి చేశారు. వరంగల్‌లోని అనంత లక్ష్మి ప్రభుత్వ ఆయుర్వేద వైద్య కళాశాల (కాకతీయ విశ్వవిద్యాలయం) నుండి 1982-1987 మధ్య కాలంలో BAMS (బ్యాచిలర్ ఆఫ్ ఆయుర్వేదిక్ మెడిసిన్ అండ్ సర్జరీ) పట్టా పొందారు. అదనంగా వెల్లూరులోని IICT నుండి హాస్పిటల్ మేనేజ్‌మెంట్‌లో డిప్లొమా చేశారు.

 వ్యక్తిగత జీవితం 
కుటుంబానికి ఆయుర్వేదంలో పూర్వీకుల నుండి అనుభవం ఉంది (తాత కూడా ఆయుర్వేద వైద్యులు). భర్త రాజేంద్ర కృష్ణ ప్రసాద్  టెక్నికల్ కన్సల్టెంట్‌గా పనిచేస్తున్నారు. ఒక కుమారుడు శ్రీహర్ష పెద్ది, ఫార్మా రంగంలో సీనియర్ మేనేజర్‌గా బాధ్యతలు నిర్వహిస్తున్నారు.

 వృత్తిపరమైన ప్రస్థానం 
ఆయుర్వేదం అంటే కేవలం 'నాటు మందు' లేదా 'కటిక పథ్యం' అనే అపోహలు ఉన్న రోజుల్లో, ఆయుర్వేదాన్ని ఆధునిక శాస్త్రీయ దృక్పథంతో ప్రజల్లోకి తీసుకెళ్లారు.

క్లినిక్: 1997లో హైదరాబాద్‌లోని సంజీవరెడ్డి నగర్‌లో 'సురక్ష ఆయుర్వేదిక్ హెల్త్ సెంటర్' స్థాపించి, అనేక దీర్ఘకాలిక వ్యాధులకు చికిత్స అందిస్తున్నారు.

వైద్య విధానం: రోగులకు వ్యాధి స్వభావాన్ని ఆధునిక వైద్య పరిభాషలో వివరిస్తూనే, ఆయుర్వేద ఔషధాల ద్వారా చికిత్స చేయడం ప్రత్యేకత. అనేక వ్యాధులకు అవసరమైన ఔషధాలను స్వయంగా రూపొందిస్తారు.

 మీడియా మరియు సామాజిక అవగాహన 
ప్రజల్లో ఆరోగ్య చైతన్యం కల్పించేందుకు వివిధ మాధ్యమాల ద్వారా కృషి చేశారు:

పత్రికలు: 1998 నుండి 'ఈనాడు' పత్రికలో 'ఆహారం–ఆరోగ్యం' శీర్షికన వందలాది వ్యాసాలు రాశారు. వీటితో పాటు డెక్కన్ క్రానికల్, వార్త, ఆంధ్రజ్యోతి, నమస్తే తెలంగాణ వంటి ప్రముఖ పత్రికల్లో ఆయుర్వేద ప్రాశస్త్యంపై వ్యాసాలు ప్రచురితమయ్యాయి.

టెలివిజన్: ఈటీవీ (సుఖీభవ), టీవీ9, జెమిని టీవీ, దూరదర్శన్, ఎన్టీవీ వంటి అనేక ఛానళ్లలో ఆరోగ్య చర్చా కార్యక్రమాల్లో పాల్గొని, ఆహార నియమాలు మరియు ఆయుర్వేద జీవనశైలిపై అవగాహన కల్పించారు.

 రచనలు 
"ఆయుర్వేద ఆహార ఔషధ నిధి" అనే పుస్తకం ఎంతో ప్రాచుర్యం పొందింది. ఇందులో మనం నిత్యం తీసుకునే ఆహార పదార్థాల పోషక విలువలు మరియు ఆయుర్వేద సిద్ధాంతాలను ఆధునిక శాస్త్రంతో సమన్వయం చేస్తూ వివరించారు.

 పురస్కారాలు 
వైద్య రంగంలో చేసిన సేవలకు గాను పలు అవార్డులు వరించాయి:

 టీవీ7 హెల్త్ ఛానెల్ వారి బెస్ట్ డాక్టర్ అవార్డు
 ఆరోగ్యనిధి అవార్డు

 మూలాలు 

వర్గం:ఆయుర్వేద వైద్యులు